OM FORVALTNINGEN AF GARANTIFONDEN FOR DEN EUROPÆISKE FOND FOR STRATEGISKE INVESTERINGER I 2016

Retsgrundlaget for denne rapport er Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 — Den Europæiske Fond for Strategiske Investeringer (EFSI-forordningen). Aftalen om forvaltning af EFSI og om indrømmelse af EU-garantien (EFSI-aftalen) blev undertegnet af Europa-Kommissionen og Den Europæiske Investeringsbank (EIB) den 22. juli 2015. Der blev undertegnet en ændring til denne aftale den 21. juli 2016.

I henhold til EFSI-forordningens artikel 16, stk. 6, skal Kommissionen senest den 31. maj hvert år forelægge Europa-Parlamentet, Rådet og Revisionsretten en årsrapport om administrationen af garantifonden for EFSI (EFSI-garantifonden) i det foregående kalenderår, herunder en vurdering af målbeløbets tilstrækkelighed, af garantifondens størrelse og af behovet for genopfyldning af den. Årsrapporten skal indeholde en oversigt over garantifondens finansielle stilling ved udgangen af det foregående kalenderår, de finansielle strømme i det foregående kalenderår såvel som betydelige transaktioner og eventuelle relevante oplysninger om de finansielle konti. Rapporten skal også indeholde oplysninger om finansforvaltningen af og resultaterne af og risiciene for fonden ved udgangen af det foregående kalenderår.

I 2016 gennemførte Kommissionen en intern evaluering af EFSI, der ledsagede det lovgivningsmæssige forslag, som Kommissionen vedtog den 14. september 2016 (EFSI 2.0-forslaget) om en udvidelse af EFSI og en tilpasning af målsatsen på basis af resultaterne af denne evaluering.

2.Operationel kontekst

EU-garantien dækker (for et beløb på op til 16 mia. EUR) finansierings- og investeringstransaktioner indgået af EIB inden for infrastruktur- og innovationsfeltet og af EIF inden for SMV-feltet. En del af disse samlede transaktioner er omfattet af EU's garanti, mens en del gennemføres på EIB-Gruppens egen risiko (mindst 5 mia. EUR).

I henhold til EFSI-forordningens artikel 12 skal garantifonden fungere som en likviditetsstødpude, hvorfra garantibeløb udbetales til EIB ved træk på EU-garantien. I overensstemmelse med EFSI-aftalen mellem EU og EIB skal træk betales af garantifonden, hvis de andrager mere end de midler, EIB råder over på EFSI-kontoen. EFSI-kontoen, der forvaltes af EIB, tjener til opkrævning af EU-indtægterne hidrørende fra EFSI-transaktioner under EU-garantien og inddrevne beløb og, hvis den disponible saldo er tilstrækkelig, til betaling af træk under EU-garantien.

Garantifonden tilføres midler gradvist under hensyntagen til stigningen i EU-garantiens eksponering.

I henhold til artikel 12, stk. 4, forvaltes garantifondens midler direkte af Kommissionen og investeres i overensstemmelse med principperne for sund finansforvaltning og sunde forsigtighedsprincipper.

EIB og EIF har ansvaret for at vurdere og overvåge risikoen forbundet med de enkelte transaktioner og rapporterede tilbage til Kommissionen og Revisionsretten i overensstemmelse med EFSI-forordningens artikel 16, stk. 3, i marts 2017. På basis af denne rapportering og sammenhængende og forsigtige antagelser om fremtidige aktiviteter fastholder Kommissionen, at garantifondens målbeløb er tilstrækkeligt.

I henhold til EFSI-forordningens artikel 16, stk. 2, skal årsrapporten til Europa-Parlamentet og Rådet indeholde specifikke oplysninger om de samlede risici forbundet med de finansierings- og investeringsforanstaltninger, som gennemføres under EFSI, og om træk på garantien.

3.Regnskaber

Finansielle oplysninger om EFSI præsenteres nedenfor i tre sektioner: 1) garantifondens finansielle situation pr. 31. december 2016, 2) EFSI-transaktioner gennemført af EIB-Gruppen under EU-garantien pr. 31. december 2016 og 3) finansstrømme og betydelige budgettransaktioner i 2016.

3.1. Garantifondens regnskaber pr. 31. december 2016

Garantifondens nettoaktiver beløb sig til 1 020 mio. EUR pr. 31. december 2016. Aktiverne bestod af investeringsporteføljen sammensat af finansielle aktiver disponible for salg (948 mio. EUR), kortfristede bankindskud (45 mio. EUR) og likvide midler (26 mio. EUR).

Når det gælder resultatopgørelsen for 2016, sluttede garantifonden med et økonomisk resultat på 0,9 mio. EUR. 1,2 mio. EUR stammede fra renteindtægter og realiserede gevinster fra salget af fastforrentede værdipapirer Dette blev opvejet af driftsudgifter på 0,3 mio. EUR, inklusive salget, inden for rammerne af en underliggende terminsaftale, af USD til dækning af valutarisikoen forbundet med den USD-denominerede del af porteføljen.

3.2. EFSI-transaktioner under EU-garantien

EU's garantieksponering i forhold til EIB-Gruppens udbetalinger af udestående EFSI-transaktioner beløb sig til 4 392 mio. EUR pr. 31. december 2016 ud af det samlede juridiske tilsagn på 16 mia. EUR, som garanteres af EU (artikel 11 i EFSI-forordningen). Beløbet på 4 392 mio. EUR er opført som en eventualforpligtelse i noterne til EU's årsregnskab for 2016.

I 2016 genererede EFSI-transaktioner forvaltet af EIB inden for infrastruktur- og innovationsfeltet indtægter på 16,1 mio. EUR til EU. Ud af dette beløb blev der opført en fordring på 11 mio. EUR i EU-regnskabet for 2016, som blev og krediteret EFSI-kontoen i januar 2017. Disse beløb inddrives efterfølgende som formålsbestemte indtægter til garantifonden.

For så vidt angår EFSI-transaktioner forvaltet af EIF inden for SMV-feltet pådrog EU sig i 2016 et beløb på 0,945 mio. EUR til dækning af administrative udgifter for EIF. Dette beløb skal betales til EIF den 30. juni 2017. Desuden modtog EIF inden for samme felt et startgebyr på 5 mio. EUR fra en formålsbestemt budgetpost i 2016.

3.3.Finansstrømme og væsentlige budgettransaktioner i 2016